**Predkladacia správa**

Vláda Slovenskej republiky uložila ministrovi práce, sociálnych vecí a rodiny uznesením č. 335/2014 zo dňa 9. júla 2014 vypracovať *Celoštátnu stratégiu rodovej rovnosti* a *Akčný plán rodovej rovnosti na roky 2014-2019*.

*Predložený návrh Celoštátnej stratégie rodovej rovnosti*  a nadväzujúci *Akčný plán rodovej rovnosti* *na roky 2014-2019* vychádza zo základných strategických dokumentov Európskej únie a Rady Európy, ktoré zaväzujú členské štáty k prijímaniu pozitívnych opatrení k rodovej rovnosti. Rovnako reflektuje aj odporúčania medzinárodných monitorovacích orgánov, relevantných pre oblasť rodovej rovnosti a záväzky, ktoré si stanovila samotná SR pri plnení týchto odporúčaní. Stratégia zahŕňa aj úlohy súvisiace s *Partnerskou dohodou medzi SR a EÚ* *o uplatňovaní európskych štrukturálnych a investičných fondov v SR v programovom období 2014-2020* a dôležité postavenie rovnosti mužov a žien ako horizontálneho princípu, ale i ex ante podmienky pre čerpanie štrukturálnych a investičných fondov. V neposlednom rade reflektuje stratégia *odporúčania Rady EÚ k národnému programu reforiem SR*, adresované SR v oblastiach relevantných k rodovej rovnosti.

*Akčný plán rodovej rovnosti na roky 2014 – 2019* (ďalej iba „Akčný plán“) je realizačným dokumentom k *Celoštátnej stratégii rodovej rovnosti na roky 2014 – 2019* (ďalej iba „Stratégia“). Plán je predkladaný spolu so Stratégiou a predstavuje s ňou ucelený koncepčný rámec pre presadzovanie rodovej rovnosti do praxe. Úlohy Akčného plánu sú viazané na operačné ciele Stratégie a intervenujú vo všetkých oblastiach definovaných Stratégiou a jej cieľmi. Navrhované úlohy sú formulované s ohľadom na operačné ciele a pomenovávajú konkrétne kroky a aktérov zodpovedných za ich plnenie.

Stratégia a Akčný plán predstavujú dôležitú podmienku pre napĺňanie ex ante podmieok pre čerpanie EŠIF v novom programovom období. Úlohy akčného plánu sú preto určené na časový úsek, prekrývajúci sa s programovým obdobím EŠIF 2014 - 2020. Na konci roka 2017 sa počíta s predbežným hodnotením plnenia úloh Akčného plánu a jeho prípadnou korekciou a aktualizáciou.

Prioritné oblasti a aktivity boli pripravené v spolupráci s mimovládnymi organizáciami, akademickou obcou a Výborom pre rodovú rovnosť Rady vlády Slovenskej republiky pre ľudské práva, národnostné menšiny a rodovú rovnosť, najmä pracovnou skupinou výboru pre tvorbu stratégií v oblasti rodovej rovnosti.

Súčasťou materiálu je Doložka vybraných vplyvov a Sociálne vplyvy predkladaného materiálu na hospodárenie obyvateľstva, sociálnu exklúziu, rovnosť príležitostí a rodovú rovnosť  a na zamestnanosť.

Materiál bol predmetom medzirezortného pripomienkového konania. Zo strany povinne pripomienkujúcich subjektov bolo vznesených 48 pripomienok, z toho 18 zásadných. Sociálni partneri k materiálu nevyjadrili žiadny rozpor resp. vyjadrili mu podporu (KOZ SR). Pripomienky rezortov zásadného charakteru boli väčšinou akceptované, niektoré čiastočne v miere súladu s medzinárodne platnými záväzkami Slovenskej republiky tak, aby návrh nemenil podstatu textu. Rozporové konanie sa uskutočnilo v dňoch 20. - 21. 10. 2014, kde boli všetky pripomienky odstránené. Výsledky sú zapracované vo vyhodnotení medzirezortného rozporového konania.

K materiálu bolo zaslaných verejnosťou 242 pripomienok, z toho 180 označených ako zásadných. Ako hromadné pripomienky boli zaslané pripomienky od dvoch subjektov, avšak bez podpory podpisov verejnosti. Valná väčšina pripomienok verejnosti bola zameraná na spochybnenie terminológie rodovej rovnosti, ktorá je dlhodobo používaná v domácom i medzinárodnom meradle a nebolo ich preto možné akceptovať. Ku vecným pripomienkam verejnosti aj napriek tomu, že nemali dostatočný počet podporovateľov, sa realizovalo rozporové konanie na expertnej úrovni, na ktorom boli dohodnuté čiastočné formulačné úpravy materiálu tak, aby sa zásadné pripomienky verejnosti zohľadnili v najvyššej možnej miere. Rozporové konanie bolo vedené so zástupkyňou Konferencie biskupov Slovenska, kde boli akceptované niektoré pripomienky vecného charakteru. Väčšina pripomienok, týkajúcich sa terminológie, akceptovaná nebola. Akceptované boli aj vecné pripomienky Klubu mnohodetných rodín a niektoré pripomienky Fóra kresťanských inštitúcií. Väčšinu pripomienok verejnosti, ktoré boli v priamom nesúlade s medzinárodne platnými záväzkami Slovenskej republiky, nebolo možné akceptovať. K pripomienkam verejnosti, ktoré mali v zmysle Legislatívnych pravidiel vlády charakter podnetu alebo neboli zdôvodnené, sa neprihliadalo.

Materiál je predložený na rokovanie Rady vlády pre ľudské práva, národnostné menšiny a rodovú rovnosť. Po schválení vládou SR bude materiál predložený na rokovanie výborov Národnej rady SR.